Martin Henriksen (DF), 2008-06-12:
Fra Dansk Folkepartis side kan vi selvfølgelig støtte lovforslaget, som vi også redegjorde for ved førstebehandlingen.
Vi vil tilmed puste os op og sige, at grunden til, at der stadig væk vil være et frit skolevalg, er, at Dansk Folkeparti har sat foden ned ved at sige i forligskredsen, at der selvfølgelig skal være et frit skolevalg.
Der var nogle, der var villige til at lave begrænsninger i det frie skolevalg - ingen nævnt, ingen glemt - men det kom der heldigvis ikke noget ud af.
Og så måske alligevel, for godt nok siger Socialdemokratiet og regeringen, at de står vagt om det frie skolevalg og støtter det frie skolevalg, men er det også sandt?
Det spørgsmål må ministeren eller repræsentanter for regeringen eller Socialdemokratiet gerne svare på fra talerstolen, hvis de mener, at de har en god sag.
Sagen er nemlig den, at selv om vi viderefører det frie skolevalg på papiret, er der opstået et hul i folkeskoleloven, et hul, der gør, at en kommune kan nedlægge en skole for derefter at genoprette skolen som et undervisningssted, og dermed er det ikke længere en skole.
Og da det ikke længere er en skole, kan forældrene ikke længere vælge det pågældende sted til deres børn.
Det frie skolevalg er hermed sat ud af kraft, da der ikke er krav om, at et undervisningssted skal have sit eget skoledistrikt.
I Dansk Folkeparti er vi klar til at lukke hullet og bevare det frie skolevalg, og såfremt regeringen og Socialdemokratiet i forligskredsen agter at stå ved, at de her i dag stemmer for lovforslaget, der på papiret viderefører det frie skolevalg, bør de førnævnte partier også støtte Dansk Folkeparti i vores ønske om at lukke det hul, der uforudset er opstået i gældende lov.
Vi stod sammen om at indføre det frie skolevalg i sin tid.
Med dette lovforslag, som VOK og Socialdemokratiet stemmer for om lidt, siger vi endnu en gang, at det frie skolevalg er en vigtig del af skolepolitikken.
Så lad os også sikre, at lovgivningen ikke udhules på grund af manglende handlekraft i forligskredsen.
Lad os få lukket det hul.
Vi kunne have gjort det for lang tid siden, men viljen halter lidt hos de øvrige forligspartier.
Men opfordringen til ministeren er klar: Luk hullet!
Dansk Folkeparti er klar til at gøre det.
Vi er tilmed villige til at møde op uden for Folketingets normale mødetid, så der kan ligge et lovforslag klar til efter sommeren.
Da vi kan se, at det ikke giver anledning til, at nogle fra regeringspartierne ønsker at tage ordet, vil vi henlede opmærksomheden på en artikel fra Berlingske Tidende den 12. november 2007; det var under valgkampen, hvis nogen skulle være tvivl.
Og med forslaget sagde ministeren, at man håbede at sætte en prop i et hul i folkeskoleloven, der havde betydet, at kommunerne i stor stil havde kunnet tvinge børn til at rejse til en anden skole end den lokale for at få undervisning, ligesom ministeren ville sikre, at forældrene fik indflydelse på deres egen lokale skole.
Ministeren siger i artiklen, og jeg citerer: Det har skabt oprør mange steder i landet, at kommunerne smækker en række skoler sammen, hvor man fratager både forældrene det frie skolevalg og indflydelse på den skole, deres barn går i.
Så står der videre i artiklen: Derfor har han et færdigt lovforslag klar, som slår fast - altså slår fast - at en skole skal have sit eget skoledistrikt, også selv om den har fælles ledelse med andre skoler.
Det betyder, at en elev har ret til at gå på sin egen, lokale skole, medmindre elevens klassetrin ikke findes på skolen, og at eleverne frit har ret til at vælge mellem skoler i kommunen.
Ministeren siger videre i artiklen, og jeg citerer: Nu er det så Venstres forslag i valgkampen, og De Konservative bakker op.
Spørgsmålet er: Står ministeren og regeringen fast på det, som man har lovet under valgkampen?
Det er egentlig bare det, som vi i Dansk Folkeparti ønsker besvaret klart og tydeligt.
Er svaret ja, så lad os få lukket hullet.
Er svaret nej, vil det være rart at vide, for så kan vi også agere ud fra det.